Birthe Rønn Hornbech (V), 2003-04-24:
Når forespørgerne formulerer forespørgslen sådan, at man vil vide, hvad regeringen gør for at bremse rekrutteringen til rockergrupper eller kriminelle miljøer relateret hertil, har forespørgerne jo taget et godt udgangspunkt: at man skal stoppe rekrutteringen til rockergrupperne.
Det er en af strategierne, og det er vi helt enige i i Venstre.
Men når hr. Morten Bødskov så - mindre end 2 år efter at Socialdemokratiet har været i regering i 9 år -
optræder, som om hr. Morten Bødskov har ophavsretten til det standpunkt og nærmest mener, at indsatsen mod rockerkriminaliteten skal starte fra scratch, må jeg sige til hr. Morten Bødskov: Det er for let! Jeg læste med stor interesse pressemeddelelsen fra hr. Morten Bødskov i morges.
Jeg lyttede også til den vedtagelse, man nu har fremsat, og det er selvfølgelig ikke nogen ringeagtsytring, når jeg nu siger: Hvor er det typisk socialdemokratisk.
Selvfølgelig skal det være det.
Men hvordan kan det være, at Socialdemokratiets svar altid er ting, der skal koste en masse penge, og det er, som om grundholdningen er lidt i retning af, at med en særlig boligpolitik kan man ændre den menneskelige natur?
Grundholdninger til, hvordan vi alle sammen kunne være med til at tage et ansvar, er der ikke noget af.
Det har fagbevægelsen ellers opdaget.
Det er nogen tid siden, jeg hørte folk fra fagbevægelsen give til kende i dagspressen, at nu ville fagbevægelsen gå ind og tage et ansvar.
De ville ikke være med til at lade sig kyse, nu måtte der være pression fra alle.
Det kan man også se af den rapport, som vi fik for et par dage siden fra justitsministeren i Retsudvalget, og jeg skal i det hele henvise til den redegørelse, justitsministeren er kommet med, for ikke at gentage alle de udmærkede ting, justitsministeren har sagt.
Jeg vil gerne rose fagbevægelsen her i dag, fordi de tager et ansvar.
Der er alt for mange voksne i Danmark, der i alt for mange år har udstyret rockerne med en helteglorie, har købt deres bøger og er rendt til deres foredrag, og hvad skal de unge så tro?
Det, der skal til, er ud over alle de initiativer, som politiet og andre myndigheder for længst har taget, en massiv afstandtagen og fordømmelse fra befolkningen, ikke mindst fra forældrenes og andre voksnes side.
Man kan selvfølgelig altid lave mere SSP-samarbejde, og man kan selvfølgelig altid kræve mere nærpoliti.
Så får vi mere nærpoliti og mere SSP-samarbejde, og så kommer Socialdemokratiet og forlanger endnu mere.
Regeringen har store planer om nybyggerier, og så kan Socialdemokratiet selvfølgelig også komme og bede om mere og mere.
Det er jo oppositionens ret at agere på den måde, men jeg må sige til hr. Morten Bødskov, at jeg synes, man også skulle gå ind i den holdningsmæssige debat og lade være med at tro, at man kan afskaffe al kriminalitet ved bare at komme med de sædvanlige socialdemokratiske initiativer, som koster en masse penge, men som ser så godt ud for et socialdemokratisk øje.
Så er jeg altså også nødt til at sige til hr. Morten Bødskov - hvis hr. Morten Bødskov har lyst til at høre efter.
Det har hr. Morten Bødskov ikke, kan jeg se, men jeg fortsætter alligevel - at det er kun den ene side af bekæmpelse af rockerkriminaliteten.
En meget vigtig del af indsatsen mod rockerkriminalitet er også, at den kriminalitet og de forbrydelser, der begås - det er helt fantastisk, at hr. Morten Bødskov stadig ikke gider høre efter, hvad der bliver sagt.
Det tyder ikke på nogen særlig god forhandlingskultur eller demokratisk kultur
, men jeg fortsætter, selv om hr. Morten Bødskov ikke hører efter - bliver efterforsket og pådømt.
Vi mener også, at det også er meget vigtigt rent præventivt og for holdningen hos de unge, at de ved, at hvis de melder sig ind i en rockergruppe, er det virkelig et område, hvor politiet er over dem hele tiden, hvor de bliver observeret, hvor man følger deres kriminelle færden, og hvor man får dem varetægtsfængslet så hurtigt som muligt.
Hr. Morten Bødskov ved jo alt om, hvordan det desværre bugner med rockere i de danske fængsler, men det faktum er også en meget vigtig del af det præventive arbejde, og det er begrundelsen for, at vi forhåbentlig i næste uge skal forhandle justitsministerens forslag til en forstærket indsats via efterforskningsbeføjelserne.
Med det, jeg her har sagt, håber jeg, at det ligger helt klart for hr. Morten Bødskov, selv om han ikke har hørt ret meget efter, at vi ikke kan stemme for hr. Morten Bødskovs forslag til vedtagelse.